สรุปภาวะตลาดต่างประเทศ ประจำวันที่ 4 พ.ย. 2562
สรุปภาวะตลาดต่างประเทศ ประจำวันที่ 4 พ.ย. 2562
สรุปภาวะตลาดต่างประเทศ ประจำวันที่ 4 พ.ย. 2562
5 พ.ย. 2562

ดัชนีดาวโจนส์ตลาดหุ้นนิวยอร์กปิดพุ่งขึ้นทำนิวไฮเมื่อคืนนี้ (4 พ.ย.) ขณะที่ดัชนี S&amp;P500 และ Nasdaq ทำสถิติปิดที่ระดับสูงสุดเป็นประวัติการณ์เช่นกัน ขานรับสัญญาณบ่งชี้ถึงความคืบหน้าในการเจรจาการค้าระหว่างสหรัฐ หลังจากนายวิลเบอร์ รอสส์ รัฐมนตรีพาณิชย์ของสหรัฐได้แสดงความเชื่อมั่นว่า สหรัฐและจีนจะบรรลุข้อตกลงการค้าเฟสแรกในเดือนนี้
ดัชนีเฉลี่ยอุตสาหกรรมดาวโจนส์ปิดที่ 27,462.11 จุด พุ่งขึ้น 114.75 จุด หรือ +0.42% ขณะที่ดัชนี S&amp;P500 ปิดที่ 3,078.27 จุด เพิ่มขึ้น 11.36 จุด หรือ +0.37% ดัชนี Nasdaq ปิดที่ 8,433.20 จุด เพิ่มขึ้น 46.80 จุด หรือ +0.56%
 
ตลาดหุ้นยุโรปปิดปรับตัวขึ้นเมื่อคืนนี้ (4 พ.ย.) โดยได้แรงหนุนจากความคืบหน้าในการเจรจาการค้าระหว่างสหรัฐและจีน และการเปิดเผยผลประกอบการที่แข็งแกร่งของบริษัทจดทะเบียนในยุโรป
ดัชนี Stoxx Europe 600 บวก 1.00% ปิดที่ 403.41 จุด
ดัชนี CAC-40 ตลาดหุ้นฝรั่งเศสปิดที่ 5,824.30 จุด เพิ่มขึ้น 62.42 จุด หรือ +1.08%, ดัชนี DAX ตลาดหุ้นเยอรมันปิด13,136.28 จุด เพิ่มขึ้น 175.23 จุด หรือ +1.35% และ ดัชนี FTSE 100 ตลาดหุ้นลอนดอนปิดที่ 7,369.69 จุด เพิ่มขึ้น 67.27 จุด หรือ +0.92%
 
ตลาดหุ้นลอนดอนปิดบวกเมื่อคืนนี้ (4 พ.ย.) โดยได้แรงหนุนจากหุ้นกลุ่มธนาคาร, กลุ่มเหมืองแร่ และ กลุ่มน้ำมัน โดยได้แรงหนุนจากความหวังที่ว่าสหรัฐและจีนจะบรรลุข้อตกลงการค้าในเร็วๆ นี้
ดัชนี FTSE 100 ตลาดหุ้นลอนดอนปิดที่ 7,369.69 จุด เพิ่มขึ้น 67.27 จุด หรือ +0.92%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (4 พ.ย.) ขานรับความคืบหน้าในการเจรจาการค้าระหว่างสหรัฐและจีน รวมทั้งตัวเลขจ้างงานนอกภาคเกษตรของสหรัฐที่ขยายตัวแข็งแกร่งเกินคาดในเดือนต.ค. นอกจากนี้ บรรยากาศการซื้อขายในตลาดน้ำมันยังได้รับปัจจัยหนุนจากข่าวซาอุดี อารามโค ซึ่งเป็นบริษัทน้ำมันยักษ์ใหญ่ของรัฐบาลซาอุดีอาระเบีย ประกาศเสนอขายหุ้นต่อสาธารณชนเป็นครั้งแรก (IPO)
สัญญาน้ำมันดิบ WTI ส่งมอบเดือนธ.ค. เพิ่มขึ้น 34 เซนต์ หรือ 0.6% ปิดที่ 56.54 ดอลลาร์/บาร์เรล
สัญญาน้ำมันดิบเบรนท์ส่งมอบเดือนม.ค. เพิ่มขึ้น 44 เซนต์ หรือ 0.7% ปิดที่ 62.13 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (4 พ.ย.) เนื่องจากเทขายสินทรัพย์ปลอดภัยหลังจากดัชนีดาวโจนส์ตลาดหุ้นนิวยอร์กพุ่งขึ้นทำนิวไฮ นอกจากนี้ การแข็งค่าของสกุลเงินดอลลาร์ยังส่งผลให้สัญญาทองคำมีความน่าดึงดูดน้อยลง
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 30 เซนต์ หรือ 0.02% ปิดที่ 1,511.10 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 1.4 เซนต์ หรือ 0.08% ปิดที่ 18.066 ดอลลาร์/ออนซ์
สัญญาพลาตินัมส่งมอบเดือนม.ค. ร่วงลง 15.3 ดอลลาร์ หรือ 1.6% ปิดที่ 938.70 ดอลลาร์/ออนซ์
สัญญาพัลลาเดียมส่งมอบเดือนธ.ค. ดิ่งลง 31.50 ดอลลาร์ หรือ 1.8% ปิดที่ 1,752.80 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (4 พ.ย.) ขานรับความคืบหน้าในการเจรจาการค้าระหว่างสหรัฐและจีน รวมทั้งตัวเลขจ้างงานนอกภาคเกษตรของสหรัฐที่ขยายตัวแข็งแกร่งเกินคาดในเดือนต.ค. ขณะที่นักลงทุนจับตาข้อมูลเศรษฐกิจของสหรัฐที่มีกำหนดเปิดเผยในสัปดาห์นี้ ซึ่งรวมถึงดุลการค้า และดัชนีผู้จัดการฝ่ายจัดซื้อ (PMI) ภาคบริการ
ดอลลาร์แข็งค่าเมื่อเทียบกับเงินเยน ที่ระดับ 108.63 เยน จากระดับ 108.25 เยน และแข็งค่าเมื่อเทียบกับฟรังก์สวิส ที่ระดับ 0.9880 ฟรังก์ จากระดับ 0.9856 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3150 ดอลลาร์แคนาดา จากระดับ 1.3146 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1127 ดอลลาร์ จากระดับ 1.1161 ดอลลาร์ ขณะที่เงินปอนด์อ่อนค่าลงแตะที่ระดับ 1.2879 ดอลลาร์ จากระดับ 1.2935 ดอลลาร์ และดอลลาร์ออสเตรเลียอ่อนค่าลงสู่ระดับ 0.6880 ดอลลาร์สหรัฐ จากระดับ 0.6907 ดอลลาร์สหรัฐ
 